Ökoiskolai beszámoló

2019-2020

*,,Örökösen meghódítjuk a természetet, a teret, a hegyeket, sivatagokat, baktériumokat és rovarokat, ahelyett, hogy megtanulnánk hogyan lehet egy harmonikus rendszerben együttműködni velük.”*

Allan Watts



Készítette Dankházi Bence

**Szüreti levonulás**

Szeptember első napjaiban a település szervezésében megrendezésre kerülő hagyományos szüreti felvonuláson tanulóink szívesen vesznek részt. A gyerekek nagy kedvence a szőlőtaposás, és azután következő préselés, a finom, friss must kóstolása. A szürettel kapcsolatos versek, mondókák, népi játékok bemutatásával színesítik a programot.

**Akadályverseny**

Október 4-én, pénteken a 8. osztály és a Diákönkormányzat szervezésében megrendezésre került az őszi akadályverseny.

A nap Somogyi Péter és Simon Zoltán testnevelő tanáraink bemelegítő tornájával indult, melyet a 2019 méteres futás követett. Ezután 13 csapat indult el, hogy felfedezze a település különböző pontján lévő összesen 10 állomásra, ahol különböző ügyességi feladatokat kellett megoldaniuk a gyerekeknek. Volt kerékpározás, képkereső és képkirakó, tojáshordás, zenefelismerés és tánc, zsákban ugrálás, ételkóstolás, rajzolás, találós kérdések megfejtése és ügyességi feladatok labdával. A verseny során a csapatok saját zászlóval bejárták Balatonszárszót. Az utolsó állomás a művelődési ház udvarán volt, ahol a szülői munkaközösség tagjai várták az akadályverseny résztvevőit, hogy vendégül lássák őket egy finom ebéddel.

**Gesztenyegyűjtés**

Október elején a lelkes szülők és osztályfőnökök segítségével iskolánk tanulói bejárták Balatonszárszó és a környező települések utcáit, hogy összeszedjék a lehullott vadgesztenyét. A szorgos kezeknek köszönhetően összesen 3.036 kg gesztenye gyűlt össze.

**Töklámpás est**

A 2. osztály október 24-én fél hatkor a már hagyományos töklámpás sétára indult. Az osztályon kívül sok kis és nagytestvér, szülő, nagyszülő vett részt a felvonuláson. Három helyen várt a gyerekekre feladat: makk keresés, versmondás és tárgyak felismerése csukott szemmel. Mindenütt kis meglepetéssel jutalmazták a gyerekeket. A zenepavilon volt a végső állomás, ahol zsíros kenyérrel, májkrémes kenyérrel, süteménnyel és almalével kínálták az éhes szájakat.

**Papírgyűjtés**

Idén ősszel is megszerveztük a papírgyűjtést, melyen 13.694 kg papír gyűlt össze. A gyerekek felkeresték a település különböző intézményeit (önkormányzat, könyvtár, művelődési ház, gyógyszertár, éttermek, óvoda), ismerősöket, szomszédokat s összeszedték az ott összegyűlt folyóiratokat, napilapokat, egyéb papírhulladékot. Mindig nagy mennyiségű ki nem hordott szórólapot kapnak a postán. Az osztályok között verseny folyik, hogy ki tud legtöbb kilogramm papírt gyűjteni. A leadás napján szívesen segítettek a papírok mérésében, válogatásában, teherautóra pakolásában.

Iskolánk Ökoiskola, tanítványaink a mindennapokban is odafigyelnek szelektív hulladékgyűjtésre, lehetőség szerint környezetbarát papírt használunk, s a lehető legkevesebb papírhulladék kerül a szemétbe.

**Virágosítás**

A mások munkájának értékelését, a fizikai munka nehézségeinek megismerését kiemelt feladatának tekinti iskolánk. Ennek érdekében vállalják át tanítványaink a bejárat melletti kiskert gondozását.

Ugyanakkor a környezet csínosítását, tanulóink esztétikai érzékének fejlesztését is fontosnak tartjuk, jó érzéssel tölt el bennünket, hogy az iskolánkba érkező diákok, felnőttek színes virágok által díszített úton érkeznek hozzánk.

Ennek érdekében október 18-án virágültetési akciót szerveztünk, melynek során az iskola bejáratának szépítése volt a cél. A gyerekek kiszedték a tavasszal elültetett begóniákat és helyette árvácskát ültettek. A virágokat a helyi vállalkozótól szereztük be, ebben az évben mini árvácskákat vásároltunk, melynek anyagi fedezetét a pedagógusok vállalták. Az akció részét képezte az iskola előtti parkban lévő, intézményünk névadójának, József Attila szobra körüli virágcsere. A virágok cseréje mellett a parkban lévő zöld növények frissítését is elvégeztük, a szobor körül a lehullott faleveleket összegereblyéztük, a kiszáradt örökzöldek helyett újakat ültettünk.

A csapadékos őszi időjárás ellenére megszerveztük a virágok locsolásának rendjét. Aggódva vártuk, hogy a téli hideg után, mennyi virágunk maradt épségben.

**Erdő takarítás**

November 9-én tanulóink részt vettek a Tiszta Erdőkért Egyesület, a SEFAG Erdészeti és Faipari Zrt. és a Völgyhíd Vadásztársaság által meghirdetett természettakarítási akcióban. A felnőtt segítők gumikesztyűket osztottak, kullancs elleni sprayvel fújták be a részt vevők kezét-lábát, édességgel, innivalóval kedveskedtek. Négy csoportra osztották a gyerekeket, s mindenki külön útvonalon indult el. Önzetlen munkájuk révén Balatonszárszó, és Szólád községhatárban sikerült egy évtizedes problémát felszámolni. Az elvégzett önkéntes munka nagyságrendjét tükrözi az, hogy mintegy 4-5 konténer gyerekek által összegyűjtött szemetet hordtak ki a felnőtt segítők az erdőkből-mezőkből, mialatt a diákok a természethez kapcsolódó élményekkel is gazdagodtak.

A település környékén még mindig maradtak illegálisan lerakott hulladékkal szennyezett útszakaszok, ezért a jövő tavasszal a megkezdett akciót folytatjuk.

**Adventi vásár**

Hagyományaikhoz híven, advent első vasárnapján jótékonysági vásárt szerveztünk, melynek helyszíne a polgármesteri hivatal előtti tér volt. Az osztályok lelkesen készítették újrahasznosított anyagok és termések felhasználásával a karácsonyi díszeket, ajándéktárgyakat. A vásár folyamán a szülők, gyerekek és a tanárok közösen árulták az ínycsiklandó süteményeket és a különböző karácsonyi dekorációkat. A hideg időt a forró csokoládé, a forró tea és a forralt bor tette kellemesebbé. A vásár bevétele a szülői munkaközösséget, a teljes iskolaközösségnek egy siófoki mozilátogatást és egy újabb udvari játék biztonságos elhelyezését támogatja.

**Madarak karácsonyfája**

Iskolánk udvarán több kihelyezett madárodú és etető található. Minden évben a tél beállta előtt diákjaink saját készítésű madárgolyókat helyeznek ki és feltöltik az etetőket. A tanulók lelkesen vállalkoznak a folyamatos pótlásra, mert cserében az ablakokon keresztül gyönyörködhetnek a változatos „vendégseregben”. Idén december 05-én a diákönkormányzat szervezésében rendeztük meg a madarak karácsonyát.

A 2020. március 16-án a koronavírus járvány miatt új, digitális munkarend lépett életbe az iskolákban, a további időszakra tervezett programjaink elmaradtak

* Magyar Sport napja „Fuss egy könyvért” 2020. május 6
* Tanulmányi kirándulás
* Fenntarthatósági témahét április 20-24
* Földnapja
* Madarak és fák napja május 10.
* Környezetvédelmi világnap június 5
* Víz világnapja